S-737/2007

Mál þetta, sem dómtekið var í dag, er höfðað með ákæru útgefinni 22. maí 2007 af lögreglustjóranum á höfuðborgarsvæðinu á hendur M-x-x R-x-x, Meðalholti 9, Reykjavík, fyrir þjófnað, með því að hafa sunnudaginn 18. mars 2007, stolið matvörum samtals að verðmæti kr. 7.999 úr versluninni Nóatún, Nóatúni 17 í Reykjavík.

Þetta er talið varða við 244. gr. almennra hegningarlaga nr. 19/1940.

Hinn 26. september sl. var sakamálið nr. 1130/2007 sameinað þessu máli en þar eru ákærða gefin að sök með ákæru útgefinni af lögreglustjóranum á höfuðborgarsvæðinu 4. september sl., eftirtalin auðgunarbrot framin í Reykjavík 2007:

I.

Þjófnað, með því að hafa laugardaginn 21. apríl í versluninni Hagkaup, Kringlunni 4-12, stolið leðurjakka og 2 glösum af herrailmi samtals að verðmæti kr. 26.547.

Er þetta talið varða við 244. gr. almennra hegningarlaga nr. 19/1940.

II.

Fjársvik með því að hafa:

1. Fimmtudaginn 29. mars pantað og neytt veitinga að andvirði 1.170 kr. á veitingastaðnum Ruby Tuesday, Skipholt 19, án þess að geta greitt fyrir andvirði

veitinganna.

2. Sunnudaginn 1. apríl pantað og neytt veitinga að andvirði 8.700 kr. á veitingastaðnum Deko, Austurstræti 12, án þess að geta greitt fyrir andvirði veitinganna.

Telst þetta varða við 248. gr. almennra hegningarlaga nr. 19/1940. Þess er krafist að ákærði verði dæmdur til refsingar.

Hagkaup hf., krefst bóta að fjárhæð kr. 26.547 auk vaxta samkvæmt 8. gr. laga um vexti og verðtryggingu nr. 38/2001 frá 21. apríl, en síðan dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags.

Þess er krafist að ákærði verði dæmdur til refsingar.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði, sem fæddur er í febrúar 1971 hefur samkvæmt fyrirliggjandi sakavottorði áður gerst sekur um þjófnað en hann gekkst hinn 23. nóvember 2006 undir að greiða 10.000 krónur í sekt vegna slíks brots. Þykir refsing ákærða, að teknu tilliti til skýlausrar játningar hans, hæfilega ákveðin fangelsi í 30 daga, en fresta skal fullnustu refsingar og hún falla niður að 2 árum liðnum haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði Hagkaup hf. 26.547 krónur auk vaxta samkvæmt 8. gr. laga um vexti- og verðtryggingu nr. 38/2001 frá 21. apríl 2007 til 21. maí 2007 en síðan dráttarvaxta samkvæmt 6. gr. sbr. 9. gr. sömu laga frá þeim degi til greiðsludags.

D ó m s o r ð :

Ákærði, M-x-x R-x-x, sæti fangelsi í 30 daga, en fresta skal fullnustu refsingar og hún falla niður að 2 árum liðnum haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði Hagkaup hf. 26.547 krónur auk vaxta samkvæmt 8. gr. laga um vexti- og verðtryggingu nr. 38/2001 frá 21. apríl 2007 til 21. maí 2007 en síðan dráttarvaxta samkvæmt 6. gr. sbr. 9. gr. sömu laga frá þeim degi til greiðsludags.

Á-kk-nf M-kk-nf